# Tekstuaalitieteet

**Tekstuaalitieteet** (engl. *textual scholarship*, *textual studies*) on tekstien kirjoittamista, variaatiota ja välittymistä tutkivien tieteiden yhteisnimitys. Tutkimuskysymykset ovat pääasiassa historiallisia. Ne voivat liittyä esimerkiksi kirjoitus- ja kirjapainotapojen kehittymiseen, tietyn kirjailijan tapaan kirjoittaa ja revisioida teoksiaan, tekstien toimittamisen historiaan, kirjojen lukemiskulttuurin tutkimukseen, sensuurikäytäntöihin tai jonkin tekstin aitouden selvittämiseen. Tekstuaalitieteisiin kuuluvat muun muassa tekstien alkuperää ja variaatiota selvittävä tekstikritiikki, käsin kirjoitettuja tekstejä ja kirjoituskäytäntöjä tutkiva paleografia, teosten syntyprosesseihin keskittyvä geneettinen kritiikki (ransk. *critique génétique*), kirjahistoria sekä bibliografian eri suuntaukset ja tieteellinen editointi. Tutkimuskohteina voi olla kirjallisuutta tai historiallisia dokumentteja, vanhimmista säilyneistä kirjoituksista nykypäivään.

Osa tekstuaalitieteiden alaan kuuluvista tutkimussuuntauksista keskittyy tiettyihin materiaalisiin aineistoihin tai tekstilajeihin. Sellaisia ovat muun muassa koville pinnoille kaiverrettuihin kirjoituksiin keskittyvä epigrafiikka, käsikirjoituksia konkreettisina esineinä tarkasteleva kodikologia, historiallisia asia kirjoja tutkiva diplomatiikka ja painettuja kirjoja materiaalisesti tarkasteleva analyyttinen bibliografia. Tutkimuksen tuloksena voi syntyä artikkeleiden ja monografioiden ohella kriittisiä tai muita tieteellisiä editioita, bibliografioita, digitaalisia arkistoja ja korpuksia sekä arkistoluetteloita.

## Lähteet

## Aiheesta muualla

* The European Society for Textual Scholarship. (Arkistoitu – Internet Archive)
* Society for Textual Scholarship.
* Edith – suomalaisen kirjallisuuden kriittiset editiot (Suomalaisen Kirjallisuuden Seura).
* Tekstuaalitieteiden sanasto (Suomalaisen Kirjallisuuden Seura).
* Kirjallisuudentutkimuksen aikakauslehti Avain. Tekstuaalitieteet (erikoisnumero). 3/2010
* Variantti-tutkijaverkosto. (Arkistoitu – Internet Archive)
* Karhu, Hanna: *Säkeiden synty. Geneettinen tutkimus Otto Mannisen runokäsikirjoituksista*.  Helsinki:  Helsingin yliopisto, humanistinen tiedekunta, suomen kielen, suomalais-ugrilaisten ja pohjoismaisten kielten ja kirjallisuuksien laitos, 2012.  Väitöskirja pdf-muodossa.
* Katajamäki, Sakari, Veijo Pulkkinen & Tommi Dunderlin: *Genetic Criticism in Motion: New Perspectives on Manuscript Studies*. Helsinki: Suomalaisen Kirjallisuuden Seura, 2023. Vapaasti luettavissa.
* Lukin, Karina, Frog & Sakari Katajamäki (eds.): *Limited Sources, Boundless Possibilities. Textual Scholarship and the Challenges of Oral and Written Texts. A special issue of RMN Newsletter No 7, December*.  Helsinki:  Folklore Studies / Dept. of Philosophy, History, Culture and Art Studies, University of Helsinki, 2013.  Saatavissa verkosta.
* Manninen, Teemu: Teoksen synty ei ole tekstinsä funktio. Tekstuaalitieteellisen tekijätutkimuksen suuntia. *Kirjallisuudentutkimuksen aikakauslehti Avain. Tekstuaalitieteet (erikoisnumero)*, 2010, nro 3, s. 49–61.  Saatavissa pdf-muodossa.
* Pulkkinen, Veijo: *Epäilyksen estetiikka. Tekstuaalinen variaatio ja kirjallisen teoksen identiteetti. Acta universitatis ouluensis. B Humaniora 94*.  Oulu:  Oulun yliopisto, 2010.  Väitöskirja pdf-muodossa.